ຣັດເຊຍ ກ່າວຫາສະຫະລັດ ຍຸແຍ່ໃຫ້ເກີດ ຄວາມວຸ້ນວາຍ
ນາຍົກລັດຖະມົນຕີຣັດເຊຍ ກ່າວຫາສະຫະລັດວ່າ ຍຸແຍ່ໃຫ້ເກີດຄວາມບໍ່ສະຫງົບ
ນາຍົກລັດຖະມົນຕີຣັດເຊຍ ທ່ານ Vladimir Putin ໄດ້ໂຈມຕີສະຫະລັດ ໂດຍກ່າວຫາ ສະຫະລັດວ່າ ຊຸກຍູ້ໃຫ້ພວກຝ່າຍຄ້ານບໍ່ພໍໃຈ ທ່ານ Putin ກ່າວໃນວັນພະຫັດມື້ນີ້ວ່າ ການໃຫ້ຄວາມເຫັນຂອງລັດຖະມົນຕີການຕ່າງ ປະເທດສະຫະລັດ ທ່ານນາງ Hillary Clinton ແມ່ນເປັນການໃຫ້ສັນຍານຕໍ່ພວກຝ່າຍ ຄ້ານຂອງທ່ານ ທ່ານນາງ Clinton ກ່າວໃນວັນອັງຄານຜ່ານມານີ້ວ່າ ການເລືອກຕັ້ງສະພາແຫ່ງຊາດ ຂອງຣັດເຊຍໄດ້ດຳເນີນໄປແບບບໍ່ມີທັງເສລີແລະຄວາມຍຸຕິທຳແລະຜົນຂອງການເລືອກ ຕັ້ງດັ່ງກ່າວໄດ້ພາໃຫ້ເກີດມີຄວາມວິຕົກກັງວົນເປັນທີ່ສຸດ ພວກຜູ້ນຳຝ່າຍຄ້ານຂອງຣັດເຊຍໄດ້ພາກັນໂຮມຊຸມນຸມປະທ້ວງເປັນເວລາສາມມື້ເພື່ອ ສະແດງອອກ ຊຶ່ງຄວາມບໍ່ພໍໃຈ ກັບການເລືອກຕັ້ງ ພວກນັກສັງເກດການນາໆຊາດ ກ່າວວ່າ ການປ່ອນບັດໃນມື້ວັນອາທິດແລ້ວ ແມ່ນເຕັມໄປດ້ວຍ ການກ່າວຫາທີ່ມີກັນ ຢ່າງແຜ່ກວ້າງກ່ຽວກັບການສໍ້ໂກງຄະແນນສຽງແລະການປະຕິບັດທີ່ບໍ່ຖືກລະບຽບການ ອື່ນໆອີກ ອະດີດຜູ້ນຳຂອງສະຫະພາບໂຊວຽດ ທ່ານ Mikhail Gorbachev ໄດ້ຮຽກຮ້ອງໃຫ້ ການເລືອກຕັ້ງສະພາແຫ່ງຊາດຂອງຣັດເຊຍປະກາດເປັນໂມຄະແລະຈັດໃຫ້ມີການປ່ອນ ບັດຄັ້ງໃໝ່ ອະດີດຜູ້ນຳໄວ 80 ປີທ່ານນີ້ເວົ້າວ່າຜົນຂອງການເລືອກຕັ້ງບໍ່ໄດ້ສະທ້ອນ ໃຫ້ເຫັນເຖິງຄວາມປາຖະໜາຂອງປະຊາຊົນ ໃນວັນພຸດວານນີ້ຕຳຫຼວດ 50,000 ຄົນທີ່ໄດ້ຮັບການສະໜັບສະໜຸນຈາກເຮືອບິນເຮ ຣີຄອບເຕີ້ຊຶ່ງໄດ້ພາກັນລາຕະເວນຖະໜົນຫົນທາງສາຍຕ່າງໆໃນກຸງມົສກູນັ້ນ ໄດ້ຈັບ ພວກປະທ້ວງ 50 ຄົນ ໃນການສະແດງກຳລັງຂອງເຈົ້າໜ້າທີ່ ແລະເຈົ້າໜ້າທີ່ເວົ້າວ່າ ມີ 550 ຄົນໄດ້ຖືກຈັບໃນການປະທ້ວງທີ່ກຸງມົສກູຄືນກ່ອນ ເວັບໄຊທ໌ຂອງຕາໜ່າງສື່ສັງຄົມນຶ່ງ ໃຫ້ຄຳໝັ້ນສັນຍາວ່າຈະທຳການປະທ້ວງໃນຕອນ ກາງຄືນແຕ່ໂທລະພາບຂອງທາງການຣັດເຊຍບໍ່ໄດ້ກ່າວເຖິງການປະທ້ວງຫຼືການເສີມ ກຳລັງຂອງຕຳຫຼວດແຕ່ປະການໃດ